Masatoşi İto

– Yaponiya biznesmeni. ABŞ-nin "7-Eleven" mağazalar şəbəkəsini Yaponiyada tanıtmış və bir çox filialını açdıraraq Yaponiyada öz pərakəndə satış imperiyasını qurmuşdur. "Seven & I" pərakəndə satış şirkətinin qurucusudur.

 İlk illəri 
Masatoşi İto 30 aprel 1924-cü ildə Yaponiyanın Tokio şəhərində Senzo və Yuki İto cütlüyünün ailəsində doğulmuşdur. Ailəsi "Yokado" adlı quru mallar dükkanı işlədirdi. 1944-cü ildə liseydən məzun olduqdan sonra qısa müddət Yaponiya ordusunda xidmət göstərmişdir. Daha sonra "Yokado"ya qoşulmuş, 1956-cı ildə böyük qardaşının ölümündən sonra mağazanın sahibi olmuşdur.

 Karyerası 
1958-ci ildə "Ito-Yokado" mağazalar şəbəkəsini qurmuşdur. 1961-ci ildə ABŞ-yə səyahət etmiş və Amerikanın istehlak mədəniyyətindən təsirlənmişdir. ABŞ-yə mütəmadi ziyarətlər etməyə davam etmişdir. Bu müddət ərzində "Ito-Yokado" Yaponiyanın qabaqcıl pərakəndə satış şirkətlərindən birinə çevrilmişdir. 1973-cü ildə ABŞ-nin "7-Eleven" mağazalar şəbəkəsini Yaponiyaya gətirməyə qərar vermişdir. İlk filial 1974-cü ildə Tokionun Toyosu bölgəsində açılmışdır. Tezliklə Yaponiyanın müxtəlif yerlərində yeni filialların açılışı baş tutmuş, Yaponiyanın pərakəndə satış dünyasında və istehlak mədəniyyətində böyük inqilaba səbəb olmuşdur. Mağazalar şəbəkəsinin 1978-ci ildə təqdim etdiyi hazır düyü küftələri ölkənin fastfud mədəniyyətinin populyar təamlarından birinə çevrilmişdir.

İtonun başçılığı altında "7-Eleven Japan" sürətlə böyüyərək əsas şirkəti belə qabaqlamışdır. 1991-ci ildə "Ito-Yokado" ABŞ şirkətinin qiymətli kağızlarının bir hissəsini satın alaraq onu Yaponiya şirkətinə çevirmişdir. Lakin şirkət bir neçə icraçı direktorunun yakuzalara pul ödəməsi barədə olan ittihamlardan sonra 1992-ci ildə istefa vermişdir. 2005-ci ildə qurduğu "Seven & I" şirkətinin fəxri sədri seçilmiş, şirkətin əməliyyatlarında vacib rol oynamağa davam etmişdir. 10 mart 2023-cü ildə ölmüşdür.

 İstinadlar 

 Xarici keçidlər 
 Forbes profili

Kateqoriya:Yaponiyanın iş adamları
Kateqoriya:Yaponiyanın şirkət təsisçiləri
Kateqoriya:Yaponiya uzunömürlüləri
Kateqoriya:Yaponiya milyarderləri